שאלה: כיצד ללמד ילדים תנ"ך: כבוד הרב, לפני כשנתיים עברתי עם משפחתי להתגורר בקנדה לכמה שנים לצרכי עבודה של אבי. יש לי אחות קטנה בת 12, ומכיוון שעברנו לגור בעיר קטנה יחסית שבה אין בית ספר יהודי, אחותי לומדת בבית ספר חילוני שבו אין כלל שיעורי תנ"ך. אני מרגיש שלאחותי חסר הבסיס של ידיעת התנ"ך ולכן אני רוצה ללמד אותה בעצמי את מה שהיא מחמיצה כאן. השאלה שלי היא איך ללמד אותה בעצמי, ובעיקר, איך אפשר להשיג ספרים ומקורות טובים ללימוד התנ"ך. אני יכול כמובן לנסות ולהשיג תנ"ך עם פירושים וללמד אותו כפשוטו, אבל הייתי באמת רוצה להשיג מקורות ללימוד מעמיק יותר, שבו יש הסברים מפורטים לכל פרק, כמו הלימוד בבית הספר. כמובן שאין לי את היכולת להגיע לבד לכל מה שדורות של פרשני המקרא הגיעו אליו ביחד. מה אתה יכול להציע לי לעשות? ב
תשובה: ב"ה צר לי לשמוע שאחותך לא זוכה לחינוך יהודי. הדבר מאוד כואב! אין ספק שחינוך יהודי הוא דבר בסיסי מאוד לכל הגדילה של האדם, להבנתו את היותו יהודי, ולפיתוח כל הזהות היהודית. התנ"ך ושאר לימודי התורה הם שבונים את האדם להיות אדם מאמין, אדם קשור לה' באופן המעשי, אדם שיש לו ערכים ושיש לו חיים בעלי משמעות. היום אנו יודעים שחינוך יהודי איננו מותרות, אלא הוא הכרחי בחיים, ובלי חינוך כזה עלולות להיות בעיות גדולות מאוד. חשוב מאוד לדבר עם ההורים על כך, אולי להתייעץ עם רב איזורי או מקומי, ולבחון אפשרויות אף שהן מעט יותר רחוקות, לאפשרות לחינוך יהודי אמיתי. יודע אני שאחותך צעירה, ואין זה פשוט להוציא אותה מהבית, אך יחד עם זה חשוב לדעת שההפסד גדול מאוד, ואי אפשר לזלזל בו. לכן עשה כל מה שאתה יכול כדי שהיא תזכה למה שהיא זקוקה לו כל כך. מאוד התרגשתי לראות את הרצון האמיתי שלך לעזור לה, זה מאוד מאוד חשוב. דע לך שעל ידי גישה נכונה, ועל ידי השקעה והתמדה, תוכל להשלים לה את הדברים, ואולי אפילו לעשות זאת יותר טוב מכל בית ספר. כמובן שאינני מצפה מימך, שתהיה כמו מורה מקצועי, שמשקיע שנים רבות בהוראת הדברים, אך מצד שני יש לך יתרון שאין לרוב רובם של המורים, והוא היכולת לפתח ערוץ רצוני, לפתח רצון אמיתי לדעת ולהתחבר אל הדברים, ואז הדברים חודרים הרבה יותר עמוק, וממש יכולים לעצב את האדם. הכרתי לא מעט אנשים שאת עיקר החיבור שלהם לתורה קיבלו דווקא מהמשפחה, ובפרט בלימוד מסודר במשפחה. אתה מסוגל, ואני מאמין שאתה תעשה זאת זה באופן הטוב ביותר. כמובן שלא קל להשקיע כל כך וללמוד את כל המפרשים ואת כל המקורות על הפסוקים, בפרט שאינני יודע כמה הכלים האלו מצויים אצלך, וכמה זמן אתה מסוגל להשקיע בכך. לכן, חשוב מאוד לבנות תכנית לימוד שבה אתה תזכה להתמיד ולהתקדם בה. תכנית זו פחות חשוב כמה מפרשים תלמד אותה, אלא הרבה יותר חשובה ההתמדה הבקיאות והחוויה. בסופו של דבר את רוב רובם של המפרשים בכל מקרה לא זוכרים כל כך, והעיקר להפנים זה לחיות את התנ"ך, להבין אותו באופן בסיסי, ואולי אפילו מעמיק יותר כפי שהיד מגעת. אינני יודע אם להמליץ לך על ספרים, שאינני יודע אם תוכל לרכוש אותם, ולכן ממליץ אני לך על אתר "דעת" שבו יש המון חומר על לימוד התנ"ך, ובו גם יש דפי עבודה, דפי לימוד, וספרים רבים על הנביאים ברמה שתתאים לכם. כמו כן, יש אפשרות לשלב חוויות של סיפורים עצמם, כמו לדוגמא הרב לוי סודרי באתר "ישיבה" שמספר את הדברים באופן מאוד חוויתי, שיעורים מעמיקים יותר שיש באתר ובאתרים השונים. כדי לנסות לשלב את הלימוד הקבוע עם שיעורים וחוויות שתוכלו למצוא באתרים, וכך הלימוד לא יהיה קשה בקביעותו. אין ספק שכדי להוציא מתחת ידך משהו טוב באמת הדבר דורש השקעה, אך אני מאמין שהשקעה זו תגרום לך לסיפוק ולהתקדמות בעצמך, שכן כל השקעה באחר מובילה את האדם להתקדמות אמיתית בעצמו. היה חזק, וזכור, שההתמדה היא סוד ההצלחה. אשמח להיות בקשר ולעזור לך עוד בכל מה שאוכל. הרב יצחק גרינבלט zahig1 gmail.com